"สมหมาย"ดับฝันส่งออกติดลบ
คลังคาดส่งออกไทยทรุดหนัก ปีนี้อาจถึงขั้นติดลบตัดตลาดอาเซียน
16 พ.ค. 2558

คลังคาดส่งออกไทยทรุดหนัก ปีนี้อาจถึงขั้นติดลบตัดตลาดอาเซียน
นายสมหมาย ภาษี รมว.คลัง เปิดเผยว่า การส่งออกของไทยยังอยู่ในภาวะน่าเป็นห่วง ยังไม่แน่ใจว่าจะขยายตัวเป็นบวกได้หรือไม่ แม้ว่าที่ผ่านมาหลายฝ่ายยังคาดการณ์การส่งออกจะขยายตัวได้ประมาณ 1% ก็เป็นการประมาณเพื่อให้ประชาชนสบายใจ
"ขณะนี้การส่งออกของไทยมีสัดส่วนการส่งออกระหว่างเพื่อนบ้านในกลุ่มซีแอลเอ็มวี 8-9% หากตัดตัวการส่งออกในกลุ่มดังกล่าวออกไป การส่งออกของไทยก็อาจถึงขั้นติดลบ การจะขยายการส่งออกไปประเทศเพื่อนบ้านให้ขยายตัวได้ตามเป้าเป็นเรื่องที่ไม่ง่าย" นายสมหมาย กล่าว
นายสมหมาย กล่าวว่า การส่งออกของไทยเหนื่อย ในภาวะที่เศรษฐกิจทั้งโลกมีปัญหา สถานการณ์เศรษฐกิจโลกในปี 2558 ถือว่า ซบเซาเมื่อเทียบกับในปี 2557 โดยหลายประเทศมีอัตราการเติบโตทางเศรษฐกิจที่ลดลงจากปีก่อน ไม่ว่าจะเป็นมาเลเซีย เกาหลีใต้ โดยเฉพาะจีน ที่คาดว่าในปี 2558 จะขยายตัวได้ที่ 3.7%
อย่างไรก็ตาม การช่วยเหลือของสำนักงานความร่วมมือพัฒนาเศรษฐกิจกับประเทศเพื่อนบ้าน (สพพ.) ที่ให้เงินช่วยเหลือกับประเทศเพื่อนบ้านในการก่อสร้างโครงสร้างพื้นฐาน จะมีบทบาท และความสำคัญมากขึ้นเนื่องจากเป็นการช่วยเพื่อนบ้าน ทั้งกัมพูชา ลาว พม่า เวียดนาม (ซีแอล เอ็มวี) พัฒนา ทั้งโครงสร้างพื้นฐาน เมื่อกลุ่มประเทศเหล่านั้นเกิดการพัฒนาแล้ว ก็จะช่วยให้ประเทศไทยที่เป็นศูนย์กลาง ได้รับอานิสงส์ เกิดการเข้ามาลงทุนมากขึ้น ถือเป็นประโยชน์ที่เกื้อหนุนกัน ในช่วงที่การส่งออกของไทยขยายตัวได้ต่ำ
รมว.คลัง กล่าวว่า ภูมิภาคอาเซียนมีความสำคัญมาก โดยเฉพาะอาเซียนบวก 3 ที่รวมจีน เกาหลี ญี่ปุ่น ซึ่งจะช่วยเหลือกันยามเกิดวิกฤต ปัจจุบันมีการขยายตัวทางเศรษฐกิจ (จีดีพี) กว่า 25% ของโลก ซึ่งกองทุนการเงินระหว่างประเทศ (ไอเอ็มเอฟ) ได้คาดการณ์ว่า 15 ปีหลังจากนี้ จีดีพีของกลุ่มอาเซียนจะขยายตัวถึง 35% ต่อจีดีพีโลก และเมื่อถึง ปี 2040 จะมีสัดส่วนถึง 50% ต่อจีดีพีโลก